Rasmus Stoklund (S), 2025-11-28:
Tak, formand.
Jeg har jo med interesse lyttet til debatten og de mange pæne ord, der er blevet sagt om min bog.
Dem glæder jeg mig selvfølgelig over, og de luner.
Jeg vil starte med hr. Mohammad Rona, for jeg synes egentlig, at hr. Mohammad Rona havde nogle gode pointer, hvor han refererede nogle af de oplevelser, han havde haft i løbet af valgkampen med udlændinge eller folk med rødder forskellige andre steder i verden, og de har så en oplevelse af, at de på en eller anden måde også får ødelagt deres gode ry og rygte af, at nogle af deres landsmænd ikke kan finde ud af at opføre sig ordentligt.
Man kan sige, at det selvfølgelig er urimeligt at møde nogen med fordomme, men omvendt skyldes det jo, at der er en ret markant overrepræsentation i kriminalitetsstatistikkerne, bl.a. i nogle af de her grupper fra Stormellemøsten, og det er jo derfor, at de så også ødelægger det for nogle af deres landsmænd.
Det synes jeg jo er et godt argument for, hvorfor man efter min mening som udlænding bør se et større interessefællesskab med de partier, der er tilbage i salen, som jeg efterhånden kan sige, end nogle af Folketingets andre partier, for paradoksalt nok føler nogle af Folketingets meget røde partier jo, at det er dem, der varetager udlændingenes interesser.
Det gør de måske også rigtigt nok, hvis det gælder sådan noget som at få lempede vilkår og gøre familiesammenføring nemmere, og den der klientilisme kan man jo se indimellem.
Nu er Frie Grønne jo ikke i Folketinget længere, men vi så jo et kommunalvalg, hvor man især i Tingbjerg i høj grad stemte på Frie Grønne eksempelvis, og hvorfor gjorde man mon det, og hvem gjorde mon det?
Der synes jeg jo i virkeligheden, at hvis man er interesseret i, og det er de fleste udlændinge, at have et godt liv i Danmark og bidrage positivt til Danmark, skulle man jo fremme partier, som ønsker at smide alle de brodne kar ud, for på den måde ville vi få rettet op på de her ubalancer og på de her konflikter, vi har i vores samfund.
Derfor synes jeg, at hr. Mohammad Rona pointe og erfaringer fra valgkampen var god.
Jeg vil også sige til hr. Frederik Bloch Münster fra Det Konservative Folkeparti, at min kritik af Strasbourg er intakt.
Jeg trækker ikke noget fra i den.
Jeg er stadig væk dybt frustreret over den måde, som Den Europæiske Menneskerettighedsdomstol har udviklet sig på, og det er også derfor, at jeg bruger ret meget tid på at prøve at følge op på det arbejde, som statsministeren satte i gang med sine kolleger, og der følger jeg så op sammen med mine kolleger på at fremme en ny kurs ved Domstolen, og vi prøver i fællesskab at udfordre den, og det er jeg med på.
Der er flere, der har været inde på, at vi gør ingenting.
Hr. Peter Skaarup sagde noget tilsvarende, nemlig at vi gør ingenting, og at det hele bare er snak.
Det synes jeg ikke er en rimelig fremlægning.
Jeg bruger faktisk ret meget tid på det her, og det er klart, at det tager tid at vende udviklingen, for den er pågået over flere årtier.
Det er næsten for mildt at bruge billedet med en supertanker, for det er flere supertankere, der skal vendes på en gang.
Men jeg synes egentlig, at vi arbejder målrettet på det.
Hvis jeg skal fortsætte med at kommentere på nogle af de ting, som hr. Peter Skaarup sagde, hæftede hr. Peter Skaarup sig også ved, at jeg stemmer imod nogle af mine egne forslag fra bogen, men det er så også, fordi jeg er klar over, at det er ulovligt at gennemføre dem, som det er i dag.
Hr. Peter Skaarups parti er jo også bundet af internationale forpligtelser, og mig bekendt er det eneste parti i Folketinget, der har sagt, at de er villige til at kaste over bord, Dansk Folkeparti.
Vi andre herinde er bundet af internationale forpligtelser, og da jeg ikke er interesseret i at gøre noget ulovligt, kan jeg jo ikke rejse over til Kærshovedgård og sætte en hængelås på, hvor meget jeg end gerne ville, fordi jeg sådan set føler, at det er en krænkelse af vores retsfølelse, at man kan blive idømt en udvisningsdom, og fordi man så ikke i praksis kan udsendes, ender man med at tage ophold på Kærshovedgård, og så synes jeg jo på en eller anden måde ikke, at straffen er fuldbyrdet.
Hr. Mikkel Bjørn havde også forskellige pointer, og det er jo nu engang sådan, at det jo kræver et ret stort flertal i Folketinget, hvis man skal gøre op med noget, f.eks. internationale forpligtelser, og det er der ikke, og jeg mener heller ikke, at det kloge er at melde sig ud af det hele.
Jeg synes heller ikke, at det er et helt retvisende billede at sige, at jeg har præsenteret de forslag, jeg bringer i min bog, som om det er de endegyldige og de eneste løsninger.